Riksadvokat

Riksadvokat er i Norge betegnelsen for embetet som er påtalemyndighetens øverste leder. Både personen som besitter embetet som Norges riksadvokat, og organisasjonen som vedkommende leder, omtales med samme tittel; skriftlig brukes det liten forbokstav om embetsinnehaveren, og stor forbokstav om institusjonen.

 Norge 
Norges riksadvokats ansvarsområde er utelukkende den strafferettslige siden i det norske rettssystemet, mens den norske regjeringsadvokaten har det øverste ansvaret for sivile rettsprosesser på vegne av den norske stat.

Den norske tittelen riksadvokat oversettes på engelsk til: «The Director of Public Prosecutions» og tittelen til regjeringsadvokaten oversettes på engelsk til: «Office of the Attorney General of Norway».

Riksadvokatembetet og Regjeringsadvokatembetet må ikke forveksles med det tidligere embetet Generaladvokaten, som var den øverste militære påtalemyndighet i Norge, var overordnet krigsadvokatene, og i påtalespørsmål underlagt Riksadvokaten. Betegnelsen generaladvokaten ble oversatt til engelsk med «Judge Advocate General». I 2024 ble det norske generaladvokatembetet avviklet og funksjonen overtatt av Riksadvokaten fra 1. juli 2024.

De norske embetene riksadvokat og regjeringsadvokat må heller ikke forveksles med «generaladvokatene» i Den europeiske unions domstol som på engelsk kalles «Advocates General».

 Andre land 
Lignende embeter i andre land kan være: 
Rigsadvokaten – riksadvokatembetet i Danmark
Riksåklagaren i Sverige – som er sjef for den svenske Åklagarmyndigheten
Riksåklagaren i Finland – som er sjef for den finske Åklagarmyndigheten

Andre land fordeler oppgavene som Norges riksadvokat og den norske regjeringsadvokaten utfører i Norge, på en så annerledes måte at de ikke er direkte sammenlignbare med de norske embedene. Nedenstående artikler omtaler embeter som har oppgaver som er delvis sammenfallende med oppgaver som i Norge er lagt til Norges riksadvokat og/eller den norske regjeringsadvokaten. Noen av disse har også oppgaver som tilsvarer de norske statsadvokatembetene. Avisene bruker i noen sammenhenger riksadvokat om en utenlandsk instans når instansen har øverste myndighet i landet til å fatte avgjørelse om tiltale skal tas ut, selv om instansen er organisert annerledes og har andre arbeidsoppgaver enn en riksadvokat.

Attorney general
Attorney General for England and Wales
United States Solicitor General
Kronjurist
Kammeradvokaten
Lord Advocate
Crown Prosecution Service

USAs justisminister heter på engelsk «United States Attorney General» og må ikke forveksles med Attorney General i andre land eller andre sammenhenger.

 Referanser